**อย. จัดประชุมวิชาการคุ้มครองผู้บริโภคด้านผลิตภัณฑ์สุขภาพแห่งชาติ 2567
เน้นสานพลังทุกภาคส่วนขับเคลื่อนเศรษฐกิจสุขภาพ**

7- 9 สิงหาคม 2567 อย. จัดงานประชุมวิชาการคุ้มครองผู้บริโภคด้านผลิตภัณฑ์สุขภาพแห่งชาติ ประจำปี 2567 Co-creator : Proactive Co-creation เพื่อเป็นเวทีนำเสนองานของเครือข่ายงานคุ้มครองผู้บริโภคด้านผลิตภัณฑ์สุขภาพทั่วประเทศ โดยเน้นนวัตกรรมผลิตภัณฑ์สุขภาพภายใต้ความร่วมมือแบบบูรณาการหลายภาคส่วน มุ่งสู่การขับเคลื่อนเศรษฐกิจสุขภาพของประเทศ

วันนี้ (7 ส.ค. 2567) ณ ห้องประชุม Grand Diamond Ballroom อาคารอิมแพ็ค ฟอรัม เมืองทองธานี จ.นนทบุรี **นายแพทย์ณรงค์ อภิกุลวณิช เลขาธิการคณะกรรมการอาหารและยา** เป็นประธานเปิดงานประชุมวิชาการคุ้มครองผู้บริโภคด้านผลิตภัณฑ์สุขภาพแห่งชาติ ประจำปี 2567 โดยมีผู้บริหาร และบุคลากรกระทรวงสาธารณสุขเข้าร่วมงาน พร้อมทั้งเผยว่า การจัดงานประชุมวิชาการภายใต้ธีม Co-creator : Proactive Co-creation ของสำนักงานคณะกรรมการอาหารและยา (อย.) ในครั้งนี้ เป็นการเปิดเวทีแลกเปลี่ยนเรียนรู้ นำเสนอนวัตกรรมผลิตภัณฑ์สุขภาพเพื่อติดอาวุธทางปัญญาให้แก่บุคลากรทางการแพทย์ เจ้าหน้าที่สาธารณสุข และผู้ประกอบธุรกิจผลิตภัณฑ์สุขภาพ ให้ก้าวทันเทคโนโลยีใหม่ ซึ่งได้รับเกียรติจากผู้เชี่ยวชาญร่วมแลกเปลี่ยนเรียนรู้ในประเด็นที่น่าสนใจ เช่น น่าน Sandbox : พลังความร่วมมือสู่ความสำเร็จทางนวัตกรรม โดยคุณบัณฑูร ล่ำซำ ประธานกิตติคุณ ธนาคารกสิกรไทย และ อนาคต AI และการคุ้มครองผู้บริโภค : บทบาทภาครัฐในยุคดิจิทัล โดย ดร.ชวพล จริยาวิโรจน์ กรรมการผู้จัดการ บริษัท หัวเว่ย เทคโนโลยี่ (ประเทศไทย) จํากัด อีกทั้งมีปาฐกถาพิเศษทางวีดิทัศน์ “Regulatory reform for Ease Of Doing Business” โดย ศ.(พิเศษ) ธงทอง จันทรางศุ และ “สังคมไทย สังคมผู้สูงอายุโดยแท้จริง” โดย รศ.ดร.เจิมศักดิ์ ปิ่นทอง นอกจากนี้ ยังมีการจัดบูธนิทรรศการจากเครือข่ายภาครัฐและภาคธุรกิจที่มีส่วนร่วมในการสร้างสรรค์นวัตกรรมด้านผลิตภัณฑ์สุขภาพ และบูทให้คำปรึกษาเกี่ยวกับการขออนุมัติอนุญาตจาก อย. เพื่อประกอบธุรกิจให้แก่ผู้ประกอบการรายใหม่ และผู้ประกอบการที่ต้องการขอคำปรึกษาจาก อย. อีกด้วย

**เลขาธิการฯ อย.** กล่าวเพิ่มเติมว่า การประชุมในครั้งนี้ อย. ได้แสดงให้เห็นถึงบทบาทใหม่ที่เน้นความเป็น Co-creator เพื่อส่งเสริมสนับสนุนการประกอบการผลิตภัณฑ์สุขภาพของไทย ผลักดันการสร้างสรรค์ผลิตภัณฑ์ใหม่ ๆ เข้าสู่ตลาดไทยและตลาดโลก มุ่งขับเคลื่อนเศรษฐกิจสุขภาพของประเทศไทยอย่างยั่งยืน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 **วันที่เผยแพร่ข่าว 7 สิงหาคม 2567 / ข่าวแจก 220 ปีงบประมาณ พ.ศ. 2567**